b'\n_START_ARTICLE_\nRange Rover\n_START_SECTION_\nTidlig historie\n_START_PARAGRAPH_\nRover inns\xc3\xa5 tidlig at det kunne v\xc3\xa6re et marked for en mer komfortabel, men fremdeles enkel og robust bil, og de eksperimenterte med flere varianter. I 1951 startet de jobb p\xc3\xa5 prototyper med enkelt karosseri og understellet fra Rover P4 og et stasjonsvognkarosseri fra Land Rover. Dette konseptet ble senere kalt Series One Road Rover. Det ble skrinlagt i 1956 da Series II Road Rover kom p\xc3\xa5 banen. Disse prototypene hadde fremdeles drivverket fra P4, men et karosseri med personbilpreg. N\xc3\xa5 pr\xc3\xb8vde de ogs\xc3\xa5 firehjulstrekk p\xc3\xa5 en prototyp, men det er uklart om dette skulle v\xc3\xa6re standard eller tilvalg p\xc3\xa5 produksjonsmodellen._NEWLINE_Etter at den ellevte prototypen ble bygget ble hele prosjektet skrinlagt i 1959. Ledelsen var ikke overbevist om at markedet var der._NEWLINE_Noen \xc3\xa5r senere kom ideen tilbake. N\xc3\xa5 var akselavstanden 100 tommer som p\xc3\xa5 senere Range Rover. Denne prototypen ble hetende Series III Road Rover, og tidlige leiremodeller viser slektskapet til Range Rover. To viktige elementer gjorde n\xc3\xa5 sin debut; permanent firehjulstrekk og Rovers aluminiums-V8.  Av disse tolv siste prototypene eksisterer tre fremdeles; nummer 12 i Heritage-samlingen i Gaydon, og to Series II-prototyper, nummer 8 og 9, p\xc3\xa5 private hender.\n_START_SECTION_\nClassic\n_START_PARAGRAPH_\nDen f\xc3\xb8rste Range Roveren ble lansert i 1970, og ble umiddelbart en suksess. Rover hadde problemer med \xc3\xa5 produsere nok biler de par f\xc3\xb8rste \xc3\xa5rene, og bruktprisen l\xc3\xa5 over nyprisen fra forhandler.  Nyprisen i Storbritannia p\xc3\xa5 den tiden var cirka 1700 pund, omtrent det dobbelte av en fired\xc3\xb8rs familiebil.  Tilnavnet \xc2\xabClassic\xc2\xbb kom f\xc3\xb8rst etter at neste generasjon var i produksjon, og fra fabrikkens side s\xc3\xa5 ble det bare brukt p\xc3\xa5 de aller siste bilene._NEWLINE_I likhet med de andre Rover-modellene var Range Rover avansert for sin tid, med skivebremser p\xc3\xa5 alle fire hjul, skruefj\xc3\xa6rer (ogs\xc3\xa5 feilaktig kalt spiralfj\xc3\xa6rer), permanent firehjulstrekk, sperre p\xc3\xa5 senterdifferensialen og V8 bensinmotoren av aluminium som allerede var blitt plassert i Rover P6. Konstruksjonen var tradisjonell, med b\xc3\xa6rende ramme og stive aksler. Mye av karosseriet var i aluminium._NEWLINE_I 1973 ble de opprinnelige setene av plast byttet ut med stoffkledde.  Dashbordet og interi\xc3\xb8ret ellers var nesten uforandret f\xc3\xb8r 1984, da nytt interi\xc3\xb8r ble lansert.  Dette holdt seg fram til 1994, da den s\xc3\xa5kalte \xc2\xabsoft dash\xc2\xbb ble lansert.  Denne brukte blant annet senterkonsollen til Discovery og knapper og brytere fra Austin Montego og Maestro._NEWLINE_I 1973 kom ogs\xc3\xa5 vindusvisker p\xc3\xa5 bakruta og servostyring._NEWLINE_I 1982 kom den f\xc3\xb8rste automatiske girkassen, en Chrysler 727 Torqueflight tretrinns. Ny fordelingskasse, kalt LT230R, kom ogs\xc3\xa5 samme \xc3\xa5ret. Denne ble senere brukt i andre Land Rover-produkter.  \xc3\x85ret etter kom femtrinns manuell girkasse, kalt LT77, p\xc3\xa5 samme tid som dette kom p\xc3\xa5 vanlige personbiler. I 1985 kom elektronisk innspr\xc3\xb8ytning p\xc3\xa5 V8-motoren._NEWLINE_Automatkassen ble byttet ut i 1985 med en firetrinns fra ZF.  I 1986 blir en firesylindret dieselmotor med turbo fra italienske VM levert. For \xc3\xa5 parere kritikken mot det motorpressen oppfattet som en for svak motor, dro Land Rover til testbanen ved MIRA i Warwickshire og satte 27 britiske rekorder for dieselkj\xc3\xb8ret\xc3\xb8yer. En av dem var en gjennomsnittshastighet over 100 MPH (cirka 160 km/h) over 24 timer.  Dieselmotoren solgte bra, og i senere \xc3\xa5r var 40% av alle Range Rovere solgt utstyrt med dieselmotor._NEWLINE_P\xc3\xa5 slutten av modellens levetid ble modellen produsert samtidig med etterf\xc3\xb8lgeren. Forbedringer som skulle brukes p\xc3\xa5 P38a ble introdusert p\xc3\xa5 de siste \xc3\xa5rene, slikt som luftfj\xc3\xa6ring og antispinn. Det var ogs\xc3\xa5 tilgjengelig en versjon med 108 tommer akselavstand, det samme som p\xc3\xa5 P38a.  Etter 22 \xc3\xa5r i produksjon var den f\xc3\xb8rste generasjonen Range Rover en uvanlig seiglivet modell. De fleste bilmodeller p\xc3\xa5 den tiden hadde 12-14 \xc3\xa5rs levetid. 317\xc2\xa0615 ble bygget. I Top Gear Bolivia Special brukte Jeremy Clarkson en Range Rover Classic, og uttalte at "Den mest up\xc3\xa5litelige bilen i verden, er den mest p\xc3\xa5litelige bilen i verden"\n_START_SECTION_\nP38a\n_START_PARAGRAPH_\nI 1994 s\xc3\xa5 kom neste generasjon, helt omarbeidet fra den forrige.  Ny motorer ble levert, en 2,5 liter BMW turbodiesel og Rovers V8 bensinmotor.  Toppmodellen HSE hadde 4,6 liter kapasitet, mens de andre m\xc3\xa5tte greie seg med fire liter.  Automatgirkassen som ble tilbudt p\xc3\xa5 bensinmodellene var en enhet fra ZF, kjent fra Classic, men n\xc3\xa5 med elektronisk styring.  Den nye modellen var mer luksuri\xc3\xb8s, med forbedret luftfj\xc3\xa6ring, blokkeringsfrie bremser, antispinn og et nytt karosseri og ramme._NEWLINE_I begynnelsen var det antispinn p\xc3\xa5 bakhjulene, men etter hvert kom det p\xc3\xa5 alle fire hjul._NEWLINE_Den nye modellen ble f\xc3\xb8rst introdusert i Europa, Det fjerne \xc3\xb8sten og S\xc3\xb8r-Amerika.  Ikke f\xc3\xb8r i 1995 ble den lansert i Afrika, Australia, Canada, \xc3\x98st-Europa, Japan, Midt\xc3\xb8sten og USA.  Fra 1995 ble automatkassen ogs\xc3\xa5 tilgjengelig p\xc3\xa5 dieselmodellene.  I 1999 ble V8-motoren revidert under prosjektnavnet \xc2\xabThor\xc2\xbb.  Den siste ansiktsl\xc3\xb8ftingen p\xc3\xa5 denne modellen var da frontlyktene ble byttet fra firkantede til to runde i 2000.  Den siste P38a ble produsert 13. desember 2001, etter bare syv \xc3\xa5r._NEWLINE_En lang rekke spesialmodeller ble tilbudt, som en del av Land Rovers strategi for \xc3\xa5 holde modellen eksklusiv.  Fra 1996 var \xc2\xabAutobiography\xc2\xbb tilgjengelig, en tjeneste fra avdelingen Special Vehicles, hvor kj\xc3\xb8peren kunne bestemme farge, aksenter og utstyrsniv\xc3\xa5 n\xc3\xa5r bilen ble bestilt.  En annen spesialmodell het ganske enkelt Limited Edition, med den tradisjonsrike fargen British Racing Green, fargekoordinerte st\xc3\xb8tfangere, terskler og sidespeil og 18 tommers felger.  I 1998 kom utgaven \xc2\xabVogue 50\xc2\xbb, ogs\xc3\xa5 med spesielle farger og 18 tommers felger.  Den dyreste spesialtutgaven, kalt Linley, br\xc3\xb8t grensen p\xc3\xa5 100\xc2\xa0000 pund, og bare syv ble produsert._NEWLINE_Land Rover s\xc3\xb8kte \xc3\xa5 presisere at selv om nye Range Rover var luksuri\xc3\xb8s, s\xc3\xa5 hadde den robustheten og terrengengenskapene til forgjengeren.  Blant annet arrangerte de en ekspedisjon i mai og juni 1996 fra Geraldton til Broome i Australia, hvor fire av kj\xc3\xb8ret\xc3\xb8yene var nye Range Rovere.  For \xc3\xa5 im\xc3\xb8tekomme kritikk s\xc3\xa5 utvidet Land Rover garantidperioden fra ett til tre \xc3\xa5r i 1998._NEWLINE_Navnet \xc2\xabP38a\xc2\xbb kommer fra prosjektnummeret internt hos Land Rover.\n_START_SECTION_\nL322\n_START_PARAGRAPH_\nDen forel\xc3\xb8pig siste generasjonen av Range Rover er enda mer luksuri\xc3\xb8s, med BMW M62 V8 bensinmotor eller 6-sylindret dieselmotor.  Motorvalget kommer av at BMW eide Land Rover i utviklingsperioden.  Denne modellen har delvis selvb\xc3\xa6rende karosseri, mer avansert luftfj\xc3\xa6ring og enda mer luksus._NEWLINE_Fra modell\xc3\xa5ret 2006 s\xc3\xa5 vil motorene v\xc3\xa6re basert p\xc3\xa5 en Jaguar-motor._NEWLINE_I Norge i 2005 leveres utgavene SE, HSE og Vogue._NEWLINE_Motorspesifikasjoner er p\xc3\xa5 det norske markedet i 2005 er enten dieselmotor kalt Td6 p\xc3\xa5 3,0 liter med 130 kW (177 hk) eller V8 bensinmotor p\xc3\xa5 4,4 liter med 210 kW (286 hk).\n_START_SECTION_\nI Norge\n_START_PARAGRAPH_\nP\xc3\xa5 syttitallet konverterte en karosseribygger i Sverige, Heinel AB, ca. 35 Range Rovere til ambulanser.  Vognene ble strukket 39 tommer (fra original akselavstand p\xc3\xa5 100 tommer), og fikk ambulanseutstyr. 28 ble solgt til norske ambulansetjenester.\n_START_SECTION_\nKonkurrenter\n_START_PARAGRAPH_\nKonkurrenter til Range Rover har gjennom \xc3\xa5rene v\xc3\xa6rt de best utstyrte modellene av Toyota Land Cruiser og Mercedes-Benz Gel\xc3\xa4ndewagen, BMW X5, Porsche Cayenne og til en viss grad Hummer.'